Det Grønne Hjørne på Frederiksgade er lukket - sandsynligvis endegyldigt. Ny bygning forventes at stå færdig slut-2017.

Annonce

Gående på Frederiksgade har de seneste par dage kunnet se en seddel i vinduet på Det Grønne Hjørne: »Alt inventar skal væk! Stole, borde, tallerkner, bestik, køkkenmaskiner« står der.

Visualisering fra J. M. Mørks Gade op mod Frederiksgade. Det nye boligprojekt på fem etager får formodentlig restaurant nederst og boliger ovenpå. Illustration: Arkitektfirmaet Ole Dreyer A/S

Beskeden vidner om, at bygningen på Frederiksgade 60, hvor den græske buffetrestaurant Det Grønne Hjørne ligger, skal rives ned. Restauranten åbnede aldrig efter en længere sommerferie og kommer sandsynligvis heller ikke til det.

Her foreløbig skitse af tårnopbygningen på Frederiksgade 60. Tegning: Arkitektfirmaet Ole Dreyer A/S

Det fortæller den ene af de to iranske ejere af restaurant og bygning - Akbar Sobhkhiz.

Det Grønne Hjørne som det ikke ser ud meget længere. Snart tager gravemaskinerne fat. Foto: Marie-Louise Andersen

»Vi river det hele ned og bygger en ny bygning, så der kommer snart gravemaskiner og jævner det med jorden.«

Bygningen får en grøn facade, som ifølge yggebeskrivelsen markerer gadehjørnet, ligesom tårnene på de ældre ejendomme i området gør. Samtidig er begrønningen en del af en større plan for området iværksat af Aarhus Kommune. Illustration Arkitektfirmaet Ole Dreyer A/S

Efter planen står der en ny bygning i fire etager på grunden i slutningen af 2017 med et større erhvervslokale nederst og 12 lejligheder ovenpå med tilhørende tagterasse.

Et skilt på glasdøre og vinduer på Det Grønne Hjørne fortæller, at der sælges inventar. Foto: Marie-Louise Andersen

»Men om der skal være restaurant eller noget andet, det ved vi ikke endnu,« siger Akbar Sobhkhiz, der sammen med sin makker har haft stor succes med Det Grønne Hjørne.

Tagterassen på de nye byggeri får i tilknytning til trappe-elevatorhuset i bygning 58 en pergola, og tagterassen afskærmes af et let glasindækket værn. Illustration: Arkitektfirmaet Ole Dreyer A/S

Annonce

Noget nyt

Det Grønne Hjørne var, da restauranten åbnede, helt sit eget sted og tiltrak som det første sted i Aarhus mange til den billige alt-du-kan-spise buffet. Det gode rygte om buffet til billige penge og alligevel en god kvalitet bevarede restauranten i mange år frem.

Sådan kommer facaden mod J. M. Mørks Gade til at se ud tegnet. Tegning: Arkitektfirmaet Ole Dreyer A/S

På Facebook skrev ejerne i september: »For 23 år siden, da vi var unge mænd, overtog vi »Kræmmeren«, som det hed dengang og byggede vores restaurant. I over 20 år har vi haft Det Grønne Hjørne, og nu er det på tide, at vi prøver noget nyt.«

______________

Hvad præcis det nye er, ved de ikke. Om de selv åbner en ny type restaurant i det nye store erhvervslokale, lejer det ud eller sælger det.

»Vi tror ikke, vi kommer tilbage og åbner Det Grønne Hjørne igen. Men vi udelukker ikke noget. Man ved jo ikke, hvad der sker i fremtiden. Det kan være, vi får en genial ide.«

Projektet har været længe undervejs, og i begyndelsen af sommeren hed de det også, at restauranten bare holdt en lang sommerferie og renoverede restauranten, Det skyldtes, at finansieringen af projektet endnu ikke var gået op, og gjorde den ikke det, havde det iranske makkerpar åbnet Det Grønne Hjørne igen.

På Det Grønne Hjørnes Facebook-side giver folk udtryk for, at de er kede af, at restauranten lukker. Men der er ikke noget at gøre, lyder det fra ejerne.

»Alle muligheder er åbne. Men jeg tror ikke, den type restaurant kommer tilbage. Det kræver unge mænd at drive. Og det er vi ikke længere. Lejlighederne bliver solgt, men der er stor sandsynlighed for, at vi lejer ehvervsdelen ud,« siger Akbar Sobhkhiz.

De to ejere af Det Grønne Hjørne ejer også nabobygningen nr. 58, som dog ikke rives ned. Den skal i stedet renoveres og indrettes med fælles adgangsrum med trappe og elevator for nybygningen og nr. 58.

Annonce

Protester lykkedes ikke

Da projektet var på skitseplan og skulle godkendes kommunalt løb der mange protester ind fra naboer i Bødker Balles Gård og J.M. Mørks Gade. De klagede hovedsagligt over højden, hvor man erstatter et to etagers hus med et fem etagers hus og over altaner, der vil give indbliksgener. Men også skyggegener og støj fra lastbiler kom der indsigelser imod. I forbindelse med byggeriet bliver de nuværende p-pladser bag ved Det Grønne Hjørne nemlig inddraget.

____________

Dem valgte teknisk udvalg at overhøre med henvisning til forklaringer fra arkitekter og eksisterende lovgivning og udvalget stemte ja til nybyggeriet, hvilket også er godkendt i byrådet.

Til kritikerne siger ejer Akbar Sobhkhiz at, de ikke skal være nervøse. Det bliver bedre.

»Vi synes, det bliver endnu bedre. Lige nu ser bygningen uvedligeholdt ud, men når den nye står færdig bliver det rigtig flot.«

Nu skal ejerne have solgt alt indbo, hvilket går fremad. Interesserede kan kontakte de to ejere på enten 2427 8621 eller 2427 8613. Og så skal de bruge det næste års tid på at overse byggeriet.

»Og lave mad til familien,« siger Akbar Sobhkhiz med et smil.